La XII Gala de l’Esport de Burjassot premia a prop de 100 esportistes i clubs esportius
2025-07-24

Ha sigut la vesprada esportiva de l’any a Burjassot. El Centre Cultural Tívoli obria les seues portes a la celebració de la XII Gala de l’Esport de Burjassot en la qual prop de 100 esportistes i clubs esportius han vist reconegut el seu treball, esforç i dedicació en les seues diferents disciplines esportives.

De mans de l’alcalde de Burjassot, Rafa García, del regidor d’Esports, Manuel Pérez Menero i de la regidora de Polítiques d’Igualtat, Lluna Àrias, les esportistes i els esportistes van anar pujant a recollir els seus guardons, davant una sala que no va deixar d’aplaudir en cap moment els èxits esportius dels atletes burjassoters.

Digna d’esment va ser la gran ovació que, per dues vegades, es va brindar a l’ADERES Burjassot que, en esport adaptat, va rebre un esment d’honor pels èxits esportius collits al llarg de la seua història, tant en bàsquet com en futbol sala.

A més, també en esport base, les alumnes i els alumnes dels cursos d’infantil i adults de les Escoles Esportives Municipals, al costat dels seus monitors, van ser ovacionats per la sala. És l’esport base de Burjassot, el millor bressol d’esportistes del municipi ja que, molts dels premiats, van començar les seues carreres esportives a les Escoles.

En total, es va premiar a 31 clubs esportius, 22 millors esportistes de club, a les Escoles Esportives Municipals i a 31 esportistes d’elit entre els quals es trobaven també els esments especials.